Ministerstvo školstva 
Slovenskej Republiky
                                                                                                                                                             Číslo: 1357/2002 - sekr.

Materiál na rokovanie vlády SR

Dodatok
k

N á v r h 
Štátne programy výskumu a vývoja
s návrhom harmonogramu ich realizácie a finančného zabezpečenia v roku 2002 s výhľadom finančného zabezpečenia od roku 2003 do roku 2006 a definovaním ich cieľových parametrov s výhľadom do roku 2010

Podnet: | Obsah materiálu:
pokyn Úradu vlády SR | 1.	Doložka finančných, ekonomických, environmentálnych vplyvov a vplyvov na zamestnanosť

Predkladá:
Peter  P o n i c k ý
minister školstva
Slovenskej republiky

Bratislava júl 2002

Doložka finančných, ekonomických a environmentálnych vplyvov a vplyvov na zamestnanosť

a) Vyčíslenie odhadu dopadov na verejné financie 

Predpokladá sa, že realizácia štátnych programov v rokoch 2002 až 2005 vyvolá potrebu zabezpečenia prostriedkov štátneho rozpočtu a prostriedkov z iných zdrojov v objemoch, ktoré sú uvedené v nasledujúcej tabuľke

Celkové náklady na zabezpečenie ŠP VaV v roku 2002 a odhad celkových nákladov na roky 2003 - 2005    (v tis. Sk)
Rok riešenia | 2002 | 2003 | 2004** | 2005** | Spolu
Požiadavky na ŠR za ŠP VaV | 248 961* | 550 000 | 1 001 600 | 1 261 500 | 3 062 061
Iné zdroje | 86 450 | 230 950 | 427 800 | 582 100 | 1 327 300
Východiská ŠR navrhované v materiáli MŠ SR** | 248 961* | 550 000 | 1 200 000 | 1 500 000 | 3 453 000

Prostriedky štátneho rozpočtu (ŠR) na štátne programy v roku 2002 sú rozpísané v rozpočtovej kapitole MŠ SR

**Odhadované objemy predpokladaných nákladov zo ŠR na štátne programy v roku 2003 a v rokoch 2004 až 2005 sú v súlade s východiskami ŠR navrhovanými na štátne programy v materiáli MŠ SR „Návrh východísk pre prípravu návrhu rozpočtu príjmov a výdavkov v oblasti vedy a techniky na rok 2003 za Slovenskú republiku“. V rokoch 2004 až 2005 požiadavky na ŠR sú len orientačné, nakoľko budú  prispôsobované  možnostiam štátneho rozpočtu v daných rokoch. 

Predpokladané náklady z iných zdrojov ako zo ŠR sú vyvolané nevyhnutnosťou spolufinancovania úloh aplikovaného výskumu a úloh vývoja ŠP VaV zo zdrojov riešiteľa alebo odberateľa (realizátora).

b) Predpokladané ekonomické a spoločenské prínosy štátnych programov výskumu a vývoja

Ciele štátnych programov sú orientované na plnenie celospoločenských požiadaviek a efektívnejšie zapájanie výskumu a vývoja do ich plnenia. Sú špecifikované tak, aby prínosy plnenia každého štátneho programu mohli byť z makroekonomického hľadiska kvantitatívne alebo kvalitatívne stanovené.

V cieľoch štátnych programov alebo v cieľoch podprogramov štátnych programov boli preto kvantitatívne a kvalitatívne vyjadrené ich očakávané ekonomické a spoločenské prínosy, ktoré sa prejavia realizáciou (zavedením do praxe) výsledkov riešenia konkrétnych úloh výskumu a vývoja štátneho programu.  
 V snahe sumarizovať kvantitatívne a kvalitatívne prínosy jednotlivých štátnych programov pre ekonomický a spoločenský rozvoj bolo stanovených 23 makroekonomických ukazovateľov (ich znenie je v nasledujúcom odstavci), ku ktorým by očakávané prínosy jednotlivých štátnych programov mali prispieť. Špecifikácia prínosov jednotlivých štátnych programov k 23-om makroekonomickým ukazovateľom je súčasťou návrhu každého štátneho programu (ako posledná strana každého štátneho programu) v Prílohe č.1 materiálu.

Na základe uvedeného možno sumarizovať predpokladané zásadné kvantifikované prínosy jednotlivých štátnych programov k makroekonomickým ukazovateľom nasledovne:

1.	K „Zvýšeniu výnosov, hospodárskeho výsledku, pridanej hodnoty“ prispejú: ŠP VaV – energie a ŠP VaV – Suroviny; 
2.	K „Úspore nákladov výroby“ neprispeje priamo žiadny štátny program;
3.	K „Zvýšeniu produktivity práce“ prispeje: ŠP VaV – Technológie;
4.	K „Zvýšeniu podielu domácich surovín a subdodávok na výrobe“ prispeje: ŠP VaV – Suroviny;
5.	K „Zvýšeniu objemu finálnych výrobkov a objemu výnosu“ neprispeje priamo žiadny štátny program;
6.	K „Vytvoreniu nových pracovných miest“ prispejú: ŠP VaV – Informačná spoločnosť; ŠP VaV – Suroviny; 
7.	K „Zníženiu nezamestnanosti“ neprispeje priamo žiadny štátny program;
8.	 K „Zníženiu materiálovej náročnosti (spotreby materiálu)“ prispejú: ŠP VaV – Kvalita života; ŠP VaV – Technológie;
9.	K „Zníženiu energetickej náročnosti (spotreby energie)“ prispeje: ŠP VaV – Technológie;
10.	K „Zlepšeniu životného prostredia vo vzťahu k hygiene a bezpečnosti práce, k zníženiu objemu ekologicky závadného odpadu a exhalátov“ neprispeje priamo žiadny štátny program;
11.	 K „Zníženiu nákladov na likvidáciu ekologicky závadného odpadu“ prispeje: ŠP VaV – Energie; 
12.	K „Zvýšeniu vývozu výrobkov a služieb“ prispejú: ŠP VaV – Technológie; ŠP VaV – Suroviny; 
13.	K „Zníženie dovozu výrobkov a služieb“ neprispeje priamo žiadny štátny program;
14.	K „Zníženiu výdavkov štátneho rozpočtu vynakladaných na zdravotníctvo“ prispeje: ŠP VaV – Kvalita života;
15.	K „Zvýšeniu priemerného veku života mužov a žien“ prispeje: ŠP VaV – Kvalita života;
16.	K „Zníženiu ročnej úmrtnosti z dôvodu závažných ochorení“ prispeje: ŠP VaV – Kvalita života; 
17.	K „Zníženiu spotreby liekov a ďalších farmaceutických výrobkov“ prispeje: ŠP VaV – Kvalita života; 
18.	K „Zvýšeniu vzdelanosti obyvateľov“ prispejú: ŠP VaV – Kvalita života; ŠP VaV – Mladí zamestnanci“; 
19.	K „Zvýšeniu kvality odborného rozhodovania ústredného orgánu štátnej správy SR, vlády SR, Národnej rady SR“ prispejú: ŠP VaV – Informačná spoločnosť; ŠP VaV – Prognóza; 
20.	K „Zvýšeniu úspešnosti zapájania sa do európskych programov výskumu a vývoja“ prispeje: ŠP VaV – Informačná spoločnosť;
21.	K „Zníženiu úniku mladých pracovníkov výskumu a vývoja do iných odvetví a zahraničia“ prispeje: ŠP VaV –Mladí zamestnanci“;
22.	K „Zvýšeniu mobility pracovníkov výskumu a vývoja v Európskom výskumnom priestore“ neprispeje priamo žiadny štátny program.
23.	 K „Zníženiu zastaranosti techniky v infraštruktúre výskumu a vývoja“ prispeje: ŠP VaV – Infraštruktúra.

Hlavnými (nosnými) ekonomickými a spoločenskými prínosmi riešenia štátnych programov budú :
-	zvýšenie výnosov, hospodárskeho výsledku, pridanej hodnoty,
-	vytvorenie nových pracovných miest,
-	zníženie materiálovej náročnosti (spotreby materiálu),
-	zvýšenie vývozu výrobkov a služieb,
-	zvýšenie vzdelanosti obyvateľov,
-	zvýšenie kvality odborného rozhodovania ústredného orgánu štátnej správy SR, vlády SR, Národnej rady SR.

c) Odhad dopadov na obyvateľov, životné prostredie, regionálny rozvoj a zamestnanosť

Uvedené prínosy by mali mať pozitívny dopad na životnú úroveň obyvateľov a podieľať sa na zvyšovaní kvality ich života. Tiež by mali stimulovať rozvoj podnikateľských aktivít, najmä v elektrotechnike, strojárstve, chémii, stavebníctve, poľnohospodárstve a doprave. 

Materiál je v súlade s prioritami a cieľmi štátnej environmentálnej politiky a riešenie štátnych programov sa bude realizovať za plnej akceptácie dodržiavania a vytvárania  podmienok ochrany životného prostredia. Štátne programy sú pripravené tak, aby riešili problémy, ktorých výsledky budú prispievať k trvalo udržateľnému rozvoju Slovenskej republiky, a to najmä k rozvoju kultúrneho dedičstva, k zvyšovaniu úrovne ľudského vedomia, výchovy a vzdelávania, kvality života, k riešeniu nezamestnanosti a k rozvoju hlavných odvetví hospodárstva SR.  

Venovaná bude pozornosť riešeniu regionálnych problémov, čo bude aj finančne zvýhodňované podľa §10, ods.8, písm. b) a c) zákona č. 132/2002 Z. z. o vede a technike, a to  ak úloha výskumu a vývoja štátneho programu bude riešiť výskum, ktorý sa týka 
a)	regiónu s nízkou životnou úrovňou alebo vysokou nezamestnanosťou, najvyššia možná prípustná suma finančných prostriedkov štátneho rozpočtu na ňu pridelená sa zvýši o 10%,
b)	vládou podporovaného ekonomického odvetvia alebo regiónu (ak to nevedie k zmene podmienok obchodu) najvyššia možná prípustná suma finančných prostriedkov štátneho rozpočtu na ňu pridelená sa zvýši o 10%.

Uvedené  finančné zvýhodnenie riešenia regionálnych problémov v rámci úloh výskumu a vývoja štátnych programov bude uverejnené aj vo vypísanej verejnej súťaži.

Predpokladá sa, že očakávané prínosy riešenia štátnych programov sa začnú prejavovať po troch rokoch zavedenia ich výsledkov do praxe.